**Rug**

*Casian Maftei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt oare om,

sau fluture căzut pe apă?...

Oare-o fi cerul, tot deasupra mea,

sau cerul tot, căzut pe mine?

Nu știu de-s treaz

sau stau de veghe, în visare...

De-s viu, nu știu,

și chiar nu știu...

viață mai am, sau tu

ești viața mea?...

Topește buzele tale

pe gura mea,

Ca să pot să respir...

Am nevoie de răsuflarea ta!

Inundă-mi pieptul

cu șuvoiul părului, de freamăt plin,

Ca să fiu eu,

aerul tău...

Înnoadă-ți brațul drept,

de gâtul meu...

Privește-mă în ochi,

în timp ce arzi,

strop cu strop,

Când bei tot trupul meu,

setos ca un burete de mare,

adus de val,

și încărcat cu soare...

Lipește gura ta

de gura mea,

Ca să pot să respir...

Înnoadă-te de gâtul meu!

Dă-mi brațul tău,

ca să-l respir...

Dă-mi părul tău,

ca să-l respir...

Dă-mi liniștea pierdută înapoi,

ca să pot să respir...

O, te-ai topit în viața mea,

și nu mai respir!...

Nu mai pot să respir...

Nu respir!

Eu nu mai respir...